b'\n_START_ARTICLE_\nTeti\n_START_SECTION_\nPoreklo\n_START_PARAGRAPH_\nTetijevi materi je bilo ime Se\xc5\xa1e\xc5\xa1et. O\xc4\x8de ni znan, zagotovo pa to ni bil njegov predhodnik Unas.\n_START_SECTION_\nVladanje\n_START_PARAGRAPH_\nTeti je bil poro\xc4\x8den z Unasovo h\xc4\x8derko, princeso Iput. Ker je Unasov sin Unas-ank umrl pred o\xc4\x8detom, je egip\xc4\x8danski prestol okoli leta 2345 pr. n. \xc5\xa1t. zasedel Teti._NEWLINE_Tetijevo Horovo ime je bilo Hor Sehetep Taui \xe2\x80\x93 Hor, ki zadovoljuje (umirja?) dve de\xc5\xbeeli (Gornji in Spodnji Egipt), ime nebti pa  Sehetep Nebti \xe2\x80\x93 Tisti, ki zadovoljuje dve gospe (boginji za\xc5\xa1\xc4\x8ditnici Vad\xc5\xbeet in Nekbet). Zlato Horovo ime se je glasilo Hor nebu sema \xe2\x80\x93 Zlati Hor, ki zdru\xc5\xbeuje. Hor je bil bog-sokol, sin boga Ozirisa, boga vstajenja in ve\xc4\x8dnega \xc5\xbeivljenja._NEWLINE_Visoki \xc4\x8dlani Tetijevega dvora so bili Hnumenti (sin Sened\xc5\xbeemiba Intija), Nefer Idu (vezir), Hesi (vezir), Inumin, Mehu, Mereruka in Kagemni II. Memi. Mereruka in Kagemni sta bila njegova zeta.  Ankmahor je bil v tistem \xc4\x8dasu  sve\xc4\x8denik in vezir._NEWLINE_Po Anthonyju Spalingeru je najvi\xc5\xa1ji datum njegove vladavine \xc2\xbbizgubljeni dan 3. poletnega meseca  6. popisa \xc5\xbeivine\xc2\xab. \xc4\x8ce so  bili popisi vsako drugo leto, je  bil popis v 11. letu njegovega vladanja. Domnevo potrjuje Sakarski seznam kraljev iz \xc4\x8dasa Ramzesa II., ki mu pripisuje dvanajst let vladanja.\n_START_SECTION_\nSmrt in pokop\n_START_PARAGRAPH_\nPo zapisih sve\xc4\x8denika in zgodovinarja Manetona so Tetija ubili njegovi telesni stra\xc5\xbearji. Pokopan je bil v Sakari. Nasledil ga je Userkare, ki je bil po prvi teoriji njegov sin, po drugi pa uzurpator. Tetijeva smrt verjetno nikoli ne bo pojasnjena. Userkareja je nasledil Tetijev sin Pepi I. Merira.\n_START_SECTION_\nDru\xc5\xbeina\n_START_PARAGRAPH_\nTetijeva \xc5\xbeena Iput  je bila kraljevskega porekla, vendar ni bila njegov prva \xc5\xbeena. To mesto je zasedala Kuit II., katere poreklo ni znano._NEWLINE_Kuit je bila mati princa Tetianka in princese Se\xc5\xa1e\xc5\xa1et \xc5\xa0e\xc5\xa1it. Domneva se, da je bil Tetiank umorjen. Po eni od teorij je bila Kuit tudi Userkarejeva mati._NEWLINE_Teti in Iput sta imela sinova  Nebkauhor Iduja in Pepija, ki je kasneje vladal kot Pepi I. Imela sta tudi ve\xc4\x8d h\xc4\x8dera._NEWLINE_Teti je bil stari o\xc4\x8de faraona Merenreja in kraljic Iput II. in Neit. _NEWLINE_Mogo\xc4\x8de je, da je  imel ob Iput in Kuit \xc5\xa1e tretjo \xc5\xbeeno Kentkaues IV.'